Mithali.
19.
Bora mtu masikini ambaye huenenda katika uadilifu wake kuliko mwenye ukaidi katika maneno yake na ni mpumbavu. 
Tena, si vizuri kuwa na hamu bila maarifa na mwenye kukimbia haraka sana hukosea njia. 
Upuuzi wa mtu unaharibu maisha yake na moyo wake hughadhabika dhidi ya Yehova. 
Utajiri huongeza marafiki wengi, bali mtu masikini hutengwa na rafiki zake. 
Shahidi wa uongo hatakosa adhabu na mwenye kupumua uongo hataokoka. 
Wengi wataomba fadhila kutoka kwa mtu mkarimu na kila mtu ni rafiki wa yule anayetoa zawadi. 
Mtu masikini huchukiwa na ndugu zake wote; je marafiki wengi kiasi gani hujitenga kutoka kwake! Anawaita, lakini wameondoka. 
Anayepata hekima huyapenda maisha yake mwenyewe; yeye atunzaye ufahamu atapata kilicho chema. 
Shahidi wa uongo hatakosa kuadhibiwa, bali mwenye kupumua uongo ataangamia. 
Haifai kwa mpumbavu kuishi kwa anasa- wala kwa mtumwa kutawala juu ya wafalme. 
Busara humfanya mtu achelewe kukasirika na utukufu wake ni kusamehe kosa. 
Ghadhabu ya mfalme ni kama muungurumo wa simba kijana, bali fadhila yake ni kama umande kwenye majani. 
Mwana mpumbavu ni uharibifu kwa baba yake na mke mgomvi ni maji yanayochuruzika daima. 
Nyumba na utajiri ni urithi kutoka kwa wazazi, bali mke mwenye busara hutoka kwa Yehova. 
Uvivu unamtupa mtu kwenye usingizi mzito, bali asiyetamani kufanya kazi atakwenda njaa. 
Yeye anayetii amri huyaongoza maisha yake, bali mtu asiyefikiri juu ya njia zake atakufa. 
Mwenye ukarimu kwa masikini humkopesha Yehova na atalipwa kwa kile alichofanya. 
Mrudi mwanao wakati kuna matumaini na usiwe na shauku ya kumweka katika mauti. 
Mtu mwenye hasira kali lazima alipe adhabu; kama ukimwokoa, utafanya hivyo mara mbili. 
Sikiliza ushauri na ukubali maelekezo, ili uweze kuwa na hekima mwishoni mwa maisha yako. 
Moyoni mwa mtu kuna mipango mingi, bali kusudi la Yehova ndilo litakalo simama. 
Shauku ya mtu ni uaminifu na mtu masikini ni bora kuliko muongo. 
Kumheshimu Yehova huwaelekeza watu kwenye uzima; mwenye nayo atashibishwa na hatadhurika kwa madhara. 
Mtu goigoi huuzika mkono wake ndani ya dishi; hataurudisha juu ya kinywa chake. 
Kama utampiga mwenye mzaha, wajinga watakuwa na hekima; mwelekeze mwenye ufahamu, naye atapata maarifa. 
Anayempora baba yake na kumfukuza mama yake ni mwana anayeleta aibu na shutuma. 
Mwanangu, kama utaacha kusikiliza maelekezo, utapotea kutoka kwenye maneno ya maarifa. 
Shahidi mpotofu huidhihaki haki na kinywa cha waovu humeza uovu. 
Hukumu ipo tayari kwa wenye dhihaka na mjeledi kwa migongo ya wapumbavu. 
